UDHËZIM
Nr. 37, datë 6.10.2014

PËR NJË NDRYSHIM NË UDHËZIMIN NR. 33, DATË 19.9.2014 “PËR PROCEDURAT E PRANIMIT, NË INSTITUCIONET E ARSIMIT TË LARTË PUBLIK E PRIVAT NË VITIN AKADEMIK 2014 – 2015, TË STUDENTËVE QË TRANSFEROJNË STUDIMET NGA INSTITUCIONET PRIVATE TË ARSIMIT TË LARTË TË CILaVE iU ËSHTË HEQUR LICENcA”

Në mbështetje të nenit 102 të Kushtetutës së Republikës së Shqipërisë, ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar, vendimit nr. 539, datë 6.8.2014, të Këshillit të Ministrave, “Për heqjen e licencës disa institucioneve private të arsimit të lartë”,

UDHËZOJ:

I. Udhëzimi nr. 33, datë 19.9.2014 “Për procedurat e pranimit, në institucionet e arsimit të lartë publik e privat në vitin akademik 2014 – 2015, të studentëve që transferojnë studimet nga institucionet private të arsimit të lartë të cilave iu është hequr licenca”,  ndryshojë si më poshtë:
1. Pika 7 e kreut IV të udhëzimit të ndryshojë si më poshtë:
“Nga data 29 shtator deri në orën 12:00 të datës 13 tetor 2014 nga ana e studentëve kryhet aplikimi me dokumente origjinale sipas (pikës 2 të këtij udhëzimi), për programet e studimit, të ofruara nga fakulteti përkatës, sipas listave të programeve të studimit të ekuivalentuara. Brenda datës 13 tetor 2014 IAL-të publike dërgojnë në MAS listat e aplikantëve duke specifikuar kandidatët të cilët pas shqyrtimit të dosjeve rezultojnë me dosje të rregullta të shoqëruar me planin e veprimeve për ekuivalentimin e studimeve të kryera, si dhe i shpallin ato publikisht në vende të dukshme, faqe web të IAL-së dhe media elektronike dhe të shkruar”.
2. Pika 8 e kreut IV të udhëzimit të ndryshojë si më poshtë:
“Komisionet e vlerësimit dhe të ekuivalen-timit të ngritura pranë IAL-ve publike, kryejnë vlerësimin dhe ekuivalentimin e dosjeve të kandidatëve që rezultojnë të rregullta me qëllim ekuivalentimin e rezultateve individuale të secilit prej studentëve ndjekës të programeve përkatëse të studimit në IAL-të private, të cilave iu është hequr licenca, deri në orën 12:00 të datës 15 tetor 2014. Ekuivalentimi individual bëhet duke u bazuar në ekuivalentimin paraprak për çdo program studimi”.
3. Pika 10 e kreut IV të udhëzimit të ndryshojë si më poshtë:
“Dekanatet e fakulteteve bazuar në vendimin e komisionit të vlerësimit dhe ekuivalentimit, shpallin, brenda datës 15 tetor 2014, të dhënat për çdo kandidat, kreditet e ekuivalentuara, detyrimet dhe lëndët e pashlyera si dhe vitin në të cilin transferohet.”.
4.Pika 11 e kreut IV të udhëzimit të ndryshojë si më poshtë:
“Në periudhën nga data 15 tetor 2014 deri në datën 20 tetor 2014 bëhet regjistrimi i studentëve pranë sekretarive mësimore të fakultetit përkatës dhe paguhet tarifa përkatëse. Shuma e derdhur nuk kthehet edhe në rastet kur kandidati largohet nga programi i studimit.”.
5. Pika 1 e kreut VI të udhëzimit të ndryshojë si më poshtë:
“Kandidatët aplikojnë pranë IAL-ve private nga data 25 shtator deri në datën 17 tetor 2014”.
6. Pika 4 e kreut VI të udhëzimit të ndryshojë si më poshtë:
“Në IAL-të private aplikantët regjistrohen përfundimisht brenda datës 20 tetor 2014”.
II. Ngarkohen për zbatimin e këtij udhëzimi, sekretari i përgjithshëm, Drejtoria e Arsimit të Lartë dhe Shkencës, në Ministrinë e Arsimit dhe Sportit, Agjencia Publike e Arsimit të Lartë, Agjencia Kombëtare e Provimeve, si dhe institucionet publike dhe private të arsimit të lartë.
Ky udhëzim hyn në fuqi menjëherë dhe botohet në Fletoren Zyrtare.

Ministri i Arsimit dhe SportIT

